**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2017 M. GRUODŽIO 21 D. SPRENDIMO NR. T2-328 „DĖL NEFORMALIOJO VAIKŲ ŠVIETIMO LĖŠŲ SKYRIMO IR NAUDOJIMO TVARKOS APRAŠO PATVIRTINIMO“ PAKEITIMO“ PROJEKTO**

1. **Projekto rengimą paskatinusios priežastys.**

 Sprendimo dėl Klaipėdos miesto savivaldybės (toliau – Savivaldybė) neformaliojo vaikų švietimo (toliau – NVŠ) lėšų skyrimo ir naudojimo tvarkos aprašo pakeitimo projektas parengtas atsižvelgus į Lietuvos Respublikos švietimo, mokslo ir sporto ministro 2021 m. balandžio 26 d. įsakymu Nr. V-609 „Dėl Švietimo, mokslo ir sporto ministro 2018 m. rugsėjo 12 d. įsakymo Nr. 758 „Dėl neformaliojo vaikų švietimo lėšų skyrimo ir panaudojimo tvarkos aprašo patvirtinimo“ pakeitimo“ patvirtintas nuostatas (toliau – ŠMSM aprašas).

1. **Parengto projekto tikslai ir uždaviniai.**

 Sprendimo projektotikslas – įteisinti Savivaldybei skirtų NVŠ lėšų panaudojimą vaikų vasaros poilsio programoms finansuoti. Uždavinys – pakeisti Savivaldybės NVŠ lėšų skyrimo ir naudojimo tvarkos aprašą, patvirtintą Savivaldybės tarybos 2017 m. gruodžio 21 d. sprendimu Nr. T2-328 „Dėl neformaliojo vaikų švietimo lėšų skyrimo ir naudojimo tvarkos aprašo patvirtinimo“ (toliau – Aprašas).

1. **Kaip šiuo metu yra teisiškai reglamentuojami projekte aptarti klausimai.**

 Galiojančiame (pakeistas 2018 m. lapkričio 29 d. sprendimu Nr. T2-258 ir 2020 m. rugsėjo 24 d. sprendimu Nr. T2-212) Savivaldybės tarybos patvirtintame Apraše nėra reglamentuota NVŠ Aprašo įgyvendinimo administravimui naudojamų lėšų apskaita, paaiškinta skirtų NVŠ lėšų pervedimo NVŠ teikėjui procedūra. Dokumente nebuvo įteisinta nuostata dėlvalstybės lygio ekstremaliosios situacijos ir (ar) karantino, paskelbto dėl Covid-19 ligos, NVŠ lėšų naudojimo galimybės vaikų vasaros poilsio programoms finansuoti bei galimybės NVŠ programas įgyvendinti nuotoliniu būdu, apibrėžta sutarčių tarp tėvų (globėjų, rūpintojų) ir NVŠ teikėjų saugojimo nuostata.

**4. Kokios numatomos naujos teisinio reglamentavimo nuostatos ir kokių rezultatų laukiama.**

 Šiuo sprendimo projektu pakeitus Aprašą, bus numatyta galimybė nepanaudotas NVŠ lėšas skirti vaikų vasaros poilsio programoms finansuoti; reglamentuota NVŠ programų vykdymo nuotoliniu būdu ir atsiskaitymo bei elektroninių mokymo sutarčių kopijų talpinimo ir saugojimo švietimo portale emokykla.lt tvarka. Elektroninių NVŠ paraiškų ir kitų Apraše minimų dokumentų teikimo tvarka supaprastins jų gavimo bei administravimo procedūras. Apraše bus patikslintos NVŠ programų vertinimo procedūros, pakeistas NVŠ programos akreditacijos galiojimo terminas, detalizuotos netinkamomis laikomos išlaidos.Patvirtinus Aprašą ir jame įteisinus siūlomus pakeitimus, jo nuostatos atitiks ŠMSM pateiktas rekomendacijas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Patvirtinus šį sprendimo projektą, neigiamų pasekmių nenumatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti pagal Apraše priskirtą kompetenciją reikalingi Savivaldybės administracijos direktoriaus įsakymai, kurių projektus paruoš Savivaldybės administracijos Švietimo skyriaus (toliau – Švietimo skyrius) specialistai.

**7.Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia. ŠMSM 2021 metams NVŠ Klaipėdos miesto savivaldybei skyrė 1 106,2 tūkst. Eur. Švietimo skyriaus specialistai atlikę preliminarius skaičiavimus, atsižvelgę į ŠMSM bei Savivaldybės administracijos darbuotojų siūlymus, nustatė, kad gali būti nepanaudota 120,0 tūkst. eurų NVŠ lėšų. Šios lėšos bus perskirstytos (SB (VB)), papildant 10 programos papriemonę „Vasaros poilsio organizavimas“.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Savivaldybės administracijos darbuotojai.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projekto parengimą inicijavo Savivaldybės administracijos Švietimo skyrius, projektą parengė Švietimo skyriaus vyr. specialistė Sigita Muravjova.

**10. Kiti reikalingi pagrindimai ir paaiškinimai.**

Nėra.

PRIDEDAMA.

1.Teisės aktų, nurodytų sprendimo projekto įžangoje, išrašai, 6 lapai.

2. Klaipėdos miesto savivaldybės tarybos 2017 m. gruodžio 21 d. sprendimo Nr.T2-328 „Dėl neformaliojo vaikų švietimo lėšų skyrimo ir naudojimo tvarkos aprašo patvirtinimo“ lyginamasis variantas, 8 lapai.

Švietimo skyriaus vedėja Laima Prižgintienė